CELEX: C2004/094/162
Language: el
Date: 2004-04-17 00:00:00
Title: Προσφυγή του Jean-Pierre Castets κατά της Επιτροπής των Ευρωπαϊκών Κοινοτήτων που ασκήθηκε στις 19 Φεβρουαρίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/65
            
         Προσφυγή του Jean-Pierre Castets κατά της Επιτροπής των Ευρωπαϊκών Κοινοτήτων που ασκήθηκε στις 19 Φεβρουαρίου 2004
   (Υπόθεση Τ-80/04)
   (2004/C 94/162)
   Γλώσσα της διαδικασίας: η γαλλική
   Ο Jean-Pierre Castets, κάτοικος Saint Victor Des Oules (Γαλλία), εκπροσωπούμενος από τον Grégory Crétin, δικηγόρο, άσκησε στις 19 Φεβρουαρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της 9ης Δεκεμβρίου 2003 με την οποία η αρμόδια για τους διορισμούς αρχή απέρριψε τη διοικητική ένσταση R/456/03 που υπέβαλε ο προσφεύγων στις 29 Ιουλίου 2003·
            
         
               —
            
            
               να διατάξει την υπηρεσία διαχειρίσεως και εκκαθαρίσεως των ατομικών δικαιωμάτων της Ευρωπαϊκής Επιτροπής να υπολογίσει εκ νέου τον αριθμό των ημερών ετήσιας αδείας που δεν έλαβε ο προσφεύγων την ημέρα λήξεως των καθηκόντων του και να ρυθμίσει, σύμφωνα με το άρθρο 4, δεύτερο εδάφιο, του παραρτήματος V του ΚΥΚ, την πληρωμή 31 ημερών για το έτος 2002 που δεν έλαβε ως άδεια, επιπλέον νομίμων τόκων·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         Ισχυρισμοί και κύρια επιχειρήματα:
   Ο προσφεύγων στην παρούσα υπόθεση, ο οποίος συνταξιοδοτήθηκε και έλαβε σύνταξη αναπηρίας, αμφισβητεί τον αριθμό των ημερών αδείας για τις οποίες του καταβλήθηκε αποζημίωση κατά την παύση των καθηκόντων του.
   Προς στήριξη των αιτημάτων του, προβάλλει ότι από τις διατάξεις του ΚΥΚ που έχουν εφαρμογή προκύπτει ότι:
   
               —
            
            
               τα συμπεράσματα των προϊσταμένων διοικήσεως 53Α/70 της 9ης Ιανουαρίου 1970, που περιορίζουν σε 12 εργάσιμες ημέρες τη μεταφορά της ετήσιας άδειας, ακόμη και σε περίπτωση παρατεταμένης ασθένειας, δεν μπορούν να έχουν εφαρμογή, στο μέτρο που είναι αντίθετα προς τις σχετικές διατάξεις του ΚΥΚ·
            
         
               —
            
            
               ο υπάλληλος ο οποίος έχει άδεια ασθενείας δεν μπορεί να υποβάλει αίτηση μεταφοράς των ημερών ετήσιας άδειας, στο μέτρο που μια τέτοια πράξη είναι διάβημα επαγγελματικού χαρακτήρα από το οποίο υπάλληλος ο οποίος βρίσκεται σε άδεια ασθενείας απαλλάσσεται·
            
         
               —
            
            
               ο υπάλληλος ο οποίος δεν εξάντλησε την ετήσια άδειά του κατά την παύση των καθηκόντων του δικαιούται, χωρίς κανένα περιορισμό, στην καταβολή αποζημιώσεως που να αποκαθιστά πλήρως την ετήσια άδεια την οποία δεν μπόρεσε να εξαντλήσει λόγω των αναγκών της υπηρεσίας·
            
         
               —
            
            
               το γεγονός ότι τελούσε σε άδεια ασθενείας για ένα ολόκληρο ημερολογιακό έτος συνιστά προφανώς ανάγκη της υπηρεσίας που δικαιολογεί τη μεταφορά των ημερών αδείας που δεν έλαβε και που υπερβαίνουν τις 12 ημέρες.